**/2021. sz. rektori utasítás**

**Tájékoztatás rendszerleállás ideje alatt követendő eljárásrendről**

**Tisztelt Kollégák!**

Egy áramszünet okozta váratlan probléma miatt a Neptun rendszer meghibásodott. Ennek következtében a Neptun rendszer átmenetileg nem alkalmas a vizsgáztatással kapcsolatos adminisztratív feladatok ellátására. Ez azonban nem okozhat fennakadást a vizsgák lebonyolításában. A rendszer helyreállításáig az alábbi eljárásrend kerül bevezetésre:

A kiírt vizsgaidőpontok változatlanok maradnak.

A hallgatókat arra kértük, hogy ha már jelentkeztek vizsgára a Neptun rendszeren keresztül, jelentkezésüket minden **esetben erősítsék meg** az oktatók, illetve a tanszéki adminisztrátorok felé emailen, a mellékelt jelentkezési lap kitöltésével és megküldésével, legkésőbb a vizsgát megelőző nap 12:00-ig. Ez alól kivételt képez a június 16-ai vizsganap. Akik 16-ai vizsgára jelentkeztek be, legkésőbb a vizsga megkezdéséig küldjék el megerősítő jelentkezési lapot emailen az oktatóknak.

**Ezért kérem, hogy minden oktató és tanszéki adminisztrátor fokozottan kísérje figyelemmel az email fiókját.**

A fenti eljárásrend követendő abban az esetben is, ha még nem történt meg a jelentkezés a Neptun rendszeren keresztül, vagy a vizsgajelentkezésükben módosulás következik be (lejelentkeznek, vagy új vizsgára jelentkeznek). Ezen esetekben is emailen keresztül értesítik a hallgatók az oktatókat, illetve tanszéki adminisztrátorokat a mellékelt jelentkezési lap segítségével.

A rendszerhiba ideje alatta vizsgák adminisztrációja hagyományosan „papír alapon” fog megtörténni. A jegybeírásra, egyéb adminisztrációra a rendszer helyreállítását követően utólag fog sor kerülni a Neptunban. **Ezért kérjük a beérkező megerősítő jelentkezéseket szíveskedjenek külön gyűjteni, ez alapján összeállítani egy vizsgalapot, amelyen keresztül a vizsga adminisztrálása megtörténik.**

Az utóvizsgák, valamint méltányossági engedélyt igénylő vizsgák pénzügyi rendezésére szintén utólag történik majd, ilyen esetben a vizsgajegyek beírására kizárólag a vizsgadíjak pénzügyi rendezését követően kerülhet sor.

Az utólagos adminisztrálás keretében a sikeres vizsgákat csak abban az esetben lehet elfogadni, ha kizáró, vagy speciális feltételek nem álnak fenn (pl: sikertelen vizsgák számára vonatkozó korlátozások túllépése).

**Kérem, hogy minden vizsgával kapcsolatos technikai feltételről, (pl szóbeli vizsga linkje, vizsga feltételei) valamint a hátralevő vizsgaidőpontokról a tanszéki honlapokon keresztül, illetve a megerősítő emailre adott válaszokban tájékoztassák a hallgatókat!**

A rendszer helyreálltáról azonnal tájékoztatást küldünk a Neptunon keresztül, ezt követően a korábbiakban megszokott módon zajlik majd a vizsgáztatás.

Kérem szíves türelmüket, megértésüket!

Miskolc, 2021.06.15.

Prof. Dr. Horváth Zita s.k.

rektor